Wó go' nà Yesu-á Kaifu zué, le wó lo' nà à gá kúmana kpáèà liangzɛ̀i-kwìì líɛɛ le.
E nuu kwɛi, ke lee' kpɔɔ.
Kɛ́ àng lekini wòo sɔɔ kwíle bhi, ke wòo nù wo leng gban zɛ, ke àngbhà *Paki-pɔ̀ɔ̀n bhɛlɛ-lèè òo nù sie.
Ale kɛɛ le kúmana kpáè' nuu bhi, ke wó nuu à leeà *Pilati láà, é wolo', le é lo' àng lià, le é wɩɩ' àng nɛ̀ ye:
Ká nùù mɛ̂ɛàn é à daai n nɛ̀ mɔ̀ng' gi le?
Le wó à yoobɔ' à gɔ̀n wo:
Yàa woo nù tóà wúnyóo kɛɛ-mɛ̀ɛ̀a laá, ke kwáá woo à daaii i nɛ̀ kɛ̀!
Pilati' à pè- àng nɛ̀ àlei ye:
Kà à sí, ke ká ló à gi-lìangzɛi ka leng pé ye é kaà *tɔ́ng gi kɔi láà à nɛ̀.
Kɛ́ le *Zuifu-bò' wɩɩ' à nɛ̀ wo:
Kole kwáá mɔɔ mɛngge zɛá ko leng-le tà.
Sée wó à pe' wo' kwɛi láà, àle to' Yesu lekini' liang ke' zɛ' fɔ́ɔ́lé à gi-wùn kɛɛ-kɔ̀ɔ̀a le.
Atoosiwo é nuu ke wòo à kún bhe, wó à zɛ' kɔɔ' gi dɔ̀ya, e à to' liélé, le é à pe' le.
Pilati' sɔɔ dɛ́ɛ wo' kwíle, le é Yesu lee', le é à bhàgilawo' ye:
Ile í *Zuifu-bòà gwilinɛá la è?
Le Yesu ye:
Í n bhàgilawoii wún' gá láà, wó à pe' wo' i nɛ̀, tààn è gò i lekini' gi, le í à peii le?
Le Pilati ye:
Nle an *Zuifu-mii' gá la è?
Kaà lùu gi-mɛ̀ɛ̀bò ni *yíkpáá-mɛ̀ɛ̀bòà wunmɛ̀ɛ̀bò' i daayèa n nɛ̀ le.
Í mɛɛ kɛɛ' le?
Le Yesu' à yoobɔ' ye:
Nle n pe gwilinɛnɛ̀ láà àa lúyáán tà zé.
É woo nù tóà lúyáán tà zé-gwìlìnɛnɛ̀-leá laá, ke nbhà gùábò ké woo n tà-gwìlì gɔn-à, ke mɛngge àa woo n lénuii Zuifu-bò nɛ̀ àlei.
Kɛ́ àle tò é le, n pe gwilinɛnɛ̀ kɛɛ-lèè àa sɛ́ɛ́ tà sáalé zé-le bhà.
Le Pilati' wɩɩ' à nɛ̀ ye:
È tò' àle gi kwɛi, ke gwilinɛ' i gá maiá la wà?
Le Yesu' à yoobɔ' ye:
Ke i àle peii lɛ́ɛ.
Gwilinɛ' n gá maiá le.
Kɛ́ án bhɔ' wo', ke án nu' lúyáán tà é, án nù- ke án mai-wùn tàpóló' wo bhaamɛ̀ɛ̀bò nɛ̀ le.
A-wùn gi, mɛ̂ɛ óó mɛ̂ɛ' é mai-wùn-zàà tà, à-mɛ̀ɛ̀ ké e tóló dɔ n wʋʋ bhà.
É à pe' kwɛi, le Pilati' wɩɩ' ye:
Wò mɛɛ lee mai-wùn le?
É bo' à peá kwɛi, le é wolo', le é ló dɛ́ɛ wo' Zuifu-bò' nuu banyèa ké tà kwíi líɛɛ láà àng-zàa, le é wɩɩ' àng nɛ̀ ye:
Wò mɛ̂ɛ zɛà wún' gi, nle máá àle ke yeyèa mɛ̂ɛ láà à bhà, ke è tó à zɛ gɛɛn-á.
Kɛ́ e wúluá ko ni kanù ko finibhà, wo:
*Paki- bhɔà kɔi dolodolo, án n kɔɔ gó kààso gi-mɛ̀ɛ̀ do ke zì ka nɛ̀.
È tò' kwɛi la ò, ká à pé ke án n kɔɔ gó Zuifu-bò kaà gwilinɛ é à zì è?
É à pe' kwɛi, le wó zí gbálá dɛ́ɛ wo' wo:
Ááo, kwáá mɛ̂ɛ ye é àle pé, ko Balabasi' à pé le.
Sée wó Balabasi' à gbàlee' kwɛi láà, yàà mɛ̂ɛ gɔ̀n zaa bhà-mɛ̀ɛ̀' nuu à gá le.